অভিনতা সঞ্জয় দত্তের পারিশ্রমিক কত জানেন? যাঁরা বলিউডের টুকটাক খবরাখবরও রাখেন, তাঁরাও নিশ্চয়ই আনুমানিক কয়েক কোটির কথা বলবেন। 
কিন্তু সঞ্জুবাবার ফ্যানরা দুঃখ পেলেও এটা সত্যি যে জেলে থাকার সময় দৈনিক মাত্র ৩৫ টাকা পারিশ্রমিক ধার্য্য হয়েছিল এই বলিউড তারকার জন্যে। ২০১৫ সালের ১লা সেপ্টেম্বর থেকে এই পারিশ্রমিক বেড়ে হয় ৫০ টাকা। পাঁচ বছরের কয়েদি জীবনে আংশিক-দক্ষ শ্রমিকের তালিকাভুক্ত সঞ্জুবাবা জেলের পারিশ্রমিক বাবদ মোট ৩৮ হাজার টাকা উপার্জন করেছেন।
বৃহস্পতিবারই পুণের ইয়েরওয়াড়া জেল থেকে ছাড়া পাচ্ছেন এই অভিনেতা। যদিও সব টাকা নিয়ে বাড়ি ফিরতে পারছেন না মুন্নাভাই। কারণ জেলে থাকাকালীন দৈনিক ব্যবহারের জন্যে সঞ্জয় যে জিনিসগুলি নিয়েছিলেন, তার দাম বাবদ অধিকাংশ টাকাই কেটে নেওয়া হয়েছে। ফলে, মাত্র সাড়ে চারশো টাকা নিয়ে বাড়ি ফিরছেন সঞ্জুবাবা! নিজের অভিনেতা জীবনে বোধহয় কোনওদিন এত কম পারিশ্রমিক নিয়ে বাড়ি ফেরেননি মুন্নাভাই।
তবে সঞ্জুবাবার বিচার চলাকালীন ৫৪৮ দিন এবং প্যারোলে মুক্ত থাকাকালীন আরও ২৫৬ দিনের মজুরি পাননি মুন্নাভাই।